Korben Dallas

**Korben Dallas ** je slovenská rocková hudobná skupina z Bratislavy. Na scéne pôsobí od roku 2010, kedy vznikla ako nový projekt hudobníkov, predtým tvoriacich art-rockovú kapelu Appendix. Na svojom konte má 8 albumov. Svojou tvorbou prekračujú hranice nezávislej scény. Do povedomia sa dostali s hitom „Otec“ v roku 2013. Sú pravidelnými hosťami veľkých slovenských a českých festivalov (Pohoda, Grape, Topfest, Colours of Ostrava).

Korben Dallas radi spolupracujú aj s inými hudobníkmi a skupinami. V relácii Rádia_FM sa predstavili so špeciálnym hosťom Andrejom Šebanom, v Česku odohrali sériu spoločných koncertov s kapelou Zrní, úspešným sa stal aj ich singel „Spolu“ z albumu *Banská Bystrica*, ktorý nahrali s Janou Kirschner. V roku 2023 vyšiel spoločný album s Anetou Langerovou. Od albumu *Deti rýb* kapela spolupracuje s hudobným producentom Tomášom Slobodom. Ten sa v roku 2025 po odchode z Le Payaco pridáva ku kapele.

Debutový album s názvom *Pekné cesty* (2011) vydaný vo vydavateľstve Hevhetia vznikol ako živá nahrávka z koncertu, bol nominovaný na Radio Head Awards v kategórii album roka – cena kritikov.

Druhý album *Karnevalová vrana* vyšiel v roku 2013 vo vydavateľstve Slnko records. Na Radio_Head Awards 2013 získali Korben Dallas ceny za najlepší album, singel („Otec“) a najlepšiu koncertnú kapelu.

Tretí album *Banská Bystrica* vyšiel v roku 2014.

V roku 2014 sa predstavili na festivale Viva Musica! so Symfonickým orchestrom Slovenského rozhlasu. Ich piesne upravil Slavo Solovic, orchester dirigoval Braňo Kostka. Tieto symfonické verzie ich piesní boli vydané na ich štvrtom albume *Kam ideme* v roku 2015.

Piaty album *Stredovek* vyšiel v roku 2017.

Korben Dallas v roku 2015 získali cenu Krištáľové krídlo za rok 2014.

V roku 2018 americká speváčka a aktivistka za ľudské práva Joan Baez oslovila speváka Korben Dallas, aby s ňou naspieval slovenskú hymnu, po tom, ako videla videá z protivládnych protestov na Slovensku po vražde investigatívneho novinára Jána Kuciaka a Martiny Kušnírovej. Nahrávku venovala iniciatíve Za slušné Slovensko, ktoré protesty organizovala.

## Názov skupiny

Korben Dallas je meno hlavnej postavy z americko-francúzskeho sci-fi filmu Piaty element (1997). Juraj Benetin v rozhovore spomenul, že ho členovia skupiny našli napísaný na papieriku v krčme na toalete, pričom v tom čase netušili, čo to znamená, ale páčilo sa im, ako to znie.

## Diskografia

### Štúdiové albumy
* *Pekné cesty*, 2011, Hevhetia
* *Karnevalová vrana*, 2013, Slnko records
* *Banská Bystrica*, 2014, Slnko records
* *Kam ideme*, 2015, Slnko records
* *Stredovek*, 2017, Slnko records
* *Bazén*, 2019, Inossence
* *Deti rýb*, 2022, Inossence 
* *Pohyb*, 2024,Inossence

### Spolupráce
* na album coverov Davida Kollera *David Koller & Friends* (2016) nahrali pieseň „Chci zas v tobě spát“.
* s českou violončelistkou a speváčkou Dorotou Barovou vydali album *Tugriki* (2018)
* s Anetou Langerovou nahrali EP *Konečně* (2020)
* album  *Deti rýb* hudobným producentom je Tomáš Sloboda
* s Anetou Langerovou nahrali Album *Nekonečně* (2023) na ktorom sa nachádza nový duet *Neustoupím* s Anetou Langerovou ktorého hudobným producentom je Tomáš Sloboda
* album *Pohyb* hudobným producentom je Tomáš Sloboda

## Zostava skupiny
* Juraj Benetin – spev, gitara
* Lukáš Fila – basová gitara
* Ozo Guttler – bicie nástroje
* Tomáš Sloboda – gitara

## Ocenenia
* 2012: nominácia na Radio Head Awards za rok 2011 v kategórii „album roka – cena kritikov“ za album *Pekné cesty* 
* 2014: Radio Head Awards za rok 2013 v kategóriách „album roka“, „singel roka“, „koncertná kapela roka“ za album *Karnevalová vrana* 
* 2015: Krištáľové krídlo za rok 2014 v kategórii „Rock Pop Jazz“ za album *Banská Bystrica* 
* 2019: Cena Zväzu autorov a interpretov (ZAI) v kategórii „album roka“ za album *Bazén* 

## Referencie

## Iné projekty

## Externé odkazy
* Korben Dallas – oficiálny web
* Korben Dallas na webe Slnko records

Kategória:Slovenské rockové hudobné skupiny
Kategória:Hudobné skupiny z 2010
Kategória:Držitelia Krištáľového krídla